OB-pos: Finale vyf kandidate bekendRegter Sharise Weiner. Foto: Facebook Die vyf kandidate is regter Sharise Weiner, ŉ hooggeregshofregter wat sedert 1978 ŉ lid van die Johannesburgse balie is, regter Siraj Desai, ŉ hooggeregshofregter in die Wes-Kaap, Busisiwe Mkhwebane, ŉ voormalige senior bestuurder by die departement van binnelandse sake en tans ŉ ontleder by die staatsveiligheidsagentskap, Muvhango Lukhaimane, ŉ pensioenfondsberegter en prof. Bongani Majola, ŉ advokaat wat tot onlangs assistent sekretaris-generaal by die Verenigde Nasies was. Daar is aanvanklik 73 benoemings en aansoeke ontvang. Sewe kandidate, insluitend oudpres. Nelson Mandela se vrou, Graça Machel, staatsaanklaer adv. Gerrie Nel en die voormalige minister van finansies Nhlanhla Nene, het hul benoemings van die hand gewys. Talle ander kandidate kon nie betyds in die hande gekry word om hul benoemings te bevestig nie en ŉ totaal van 59 kandidate is uiteindelik oorweeg. ŉ Kortlys van 14 kandidate is opgestel waarna daar verlede week tydens ŉ marathon-sessie onderhoude met al die kandidate gevoer is en op die vyf kandidate besluit is. Dr. Makhosi Khoza, voorsitter van die komitee, het vroeër gesê ŉ vergadering sal vir volgende week geskeduleer word waartydens besluit sal word wie Thuli Madonsela gaan opvolg. Volgens Khoza wil die komitee die proses deeglik hanteer en sal hulle op 31 Augustus ŉ kandidaat aan die Nasionale Vergadering voorhou om moontlik as nuwe OB aangewys te word. ŉ 60%-meerderheid van die Nasionale Vergadering moet ten gunste van die kandidaat wees waarna pres. Jacob Zuma ŉ aanstelling sal maak. Regter Siraj Desai en Willie Hofmeyr, hoof van regsdienste in die Nasionale Vervolgingsgesag (NVG), was van die bekende kandidate vir die pos, en so ook Kevin Malunga, huidige adjunk-openbare beskermer en Mamiki Goodman (née Shai), ŉ voormalige adjunk- openbare beskermer.